CELEX: 
Language: hu
Date: 2022-05-05 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE az (EU) 2018/858 európai parlamenti és tanácsi rendeletnek az igazgatási bírságok kiszabására vonatkozó eljárás, valamint a bírságok kiszámítására és beszedésére szolgáló módszerek tekintetében történő kiegészítéséről

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               A Bizottság az (EU) 2018/858 rendelettel felhatalmazást kapott arra, hogy meghatározza a járművek, rendszerek, alkotóelemek és önálló műszaki egységek meg nem felelése esetén az érintett gazdasági szereplőkre kiszabható igazgatási bírságok kiszámítására és beszedésére irányadó eljárást és módszereket.
            
            
               Már nem kizárólag a tagállamok felelősek a jogsértést elkövető gazdasági szereplők szankcionálásáért. Az (EU) 2018/858 rendelet 9. cikkével összhangban elvégzett vizsgálatok és ellenőrzések alapján a Bizottság megállapíthatja, hogy uniós szinten korrekciós vagy korlátozó intézkedések meghozatalára van szükség. Az érintett tagállamokkal és az érintett gazdasági szereplőkkel folytatott konzultációt követően a Bizottság határoz arról, hogy az (EU) 2018/858 rendelet 53. cikkével összhangban bevezet-e uniós szintű korrekciós vagy korlátozó intézkedéseket. Az említett intézkedések támogatása érdekében igazgatási bírságot szabhat ki az érintett gazdasági szereplőkre, amennyiben a szóban forgó jármű, rendszer, alkotóelem vagy önálló műszaki egység nem felel meg az (EU) 2018/858 rendelet követelményeinek.
            
            
               Az (EU) 2018/858 rendelet 85. cikkének (1) bekezdésében meghatározottak szerint az igazgatási bírságoknak hatékonyaknak, arányosaknak és visszatartó erejűeknek kell lenniük. Az (EU) 2018/858 rendelet 85. cikkének (1) bekezdése alapján a Bizottság az említett rendelet 85. cikkének (2) bekezdésével összhangban felhatalmazást kap arra, hogy meghatározza az igazgatási bírságok kiszámítására és beszedésére vonatkozó eljárást és módszereket.
            
            
               Ez a felhatalmazáson alapuló rendelet azokat a részletes követelményeket határozza meg, amelyeket az igazgatási bírság összegének meghatározásakor figyelembe kell venni: ide tartoznak például az érintett gazdasági szereplő potenciális nyeresége és gazdasági előnye, az egészségre, a biztonságra, a környezetre stb. gyakorolt hatások. Emellett a rendelet eljárási rendelkezéseket is tartalmaz, mint például a megfelelő ügyintézéshez való jog, különösen a gazdasági szereplők vonatkozásában a meghallgatáshoz való jog és az iratbetekintéshez való jog, tiszteletben tartva a bizalmas adatok kezeléséhez és a kereskedelmi titkokhoz fűződő jogos érdekeket. Az igazgatási bírságok megfizetésének megkönnyítése érdekében a rendelet a bírságok beszedésének módját megállapító rendelkezéseket is tartalmaz.
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               E jogi aktus előkészítése során a Bizottság megfelelő konzultációkat folytatott a tagállami szakértőkkel és az ágazat érdekelt feleivel. A tagállamok a szakértői csoportok ülésein kapták meg a szöveg tervezetét; a Bizottság figyelembe vette a tagállami észrevételeket.
            
            
               A minőségi jogalkotásra vonatkozó iránymutatásnak megfelelően a Bizottság a 2022. január 27-től február 24-ig tartó négyhetes véleménynyilvánítási időszakra közzétette a felhatalmazáson alapuló jogi aktus tervezetét a minőségi jogalkotási portálon. Összesen 3 érdekelt fél adott visszajelzést. A Bizottság az összes beérkezett észrevételt alaposan megvizsgálta és nyugtázta.
            
            
               Az észrevételek elsősorban az igazgatási bírságok kiszámításának módszereire vonatkoztak. A releváns észrevételeket a Bizottság figyelembe vette a konzultációs folyamat során.
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               E felhatalmazáson alapuló jogi aktus jogalapja a gépjárművek és pótkocsijaik, valamint az ilyen járművek rendszereinek, alkotóelemeinek és önálló műszaki egységeinek jóváhagyásáról és piacfelügyeletéről, a 715/2007/EK és az 595/2009/EK rendelet módosításáról, valamint a 2007/46/EK irányelv hatályon kívül helyezéséről szóló, 2018. május 30-i (EU) 2018/858 európai parlamenti és tanácsi rendelet 85. cikkének (2) bekezdése.
            
            
               A meghallgatáshoz való jogra, a bizalmas adatkezelésre és az üzleti titoktartásra vonatkozó eljárási szabályokat az 1. és 2. cikk tartalmazza.
            
            
               A 3. cikk a Bizottság által az igazgatási bírságok összegének kiszámítására alkalmazandó módszert határozza meg.
            
            
               A 4. cikk előírja, hogy az igazgatási bírságok beszedése érdekében a Bizottságnak az (EU, Euratom) 2018/1046 európai parlamenti és tanácsi rendelettel összhangban terhelési értesítést kell küldenie a gazdasági szereplőnek.
            
            
               
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2022.5.5.)
            
            
               az (EU) 2018/858 európai parlamenti és tanácsi rendeletnek az igazgatási bírságok kiszabására vonatkozó eljárás, valamint a bírságok kiszámítására és beszedésére szolgáló módszerek tekintetében történő kiegészítéséről 
               
         
         
            
               (EGT-vonatkozású szöveg)
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel a gépjárművek és pótkocsijaik, valamint az ilyen járművek rendszereinek, alkotóelemeinek és önálló műszaki egységeinek jóváhagyásáról és piacfelügyeletéről, a 715/2007/EK és az 595/2009/EK rendelet módosításáról, valamint a 2007/46/EK irányelv hatályon kívül helyezéséről szóló, 2018. május 30-i (EU) 2018/858 európai parlamenti és tanácsi rendeletre
                  1
                és különösen annak 85. cikke (2) bekezdésére,
            
            
               mivel:
            
            
               (1)Az érintett tagállamokkal és az érintett gazdasági szereplővel vagy szereplőkkel az (EU) 2018/858 rendelet 53. cikkének (6) bekezdése szerint folytatott konzultációt követően a Bizottságnak döntést kell hoznia az (EU) 2018/858 rendelet 85. cikke szerinti korrekciós és korlátozó intézkedések támogatása érdekében kiszabandó igazgatási bírságról, valamint e döntést kellőképpen figyelembe kell venni a korrekciós és korlátozó intézkedések meghozataláról szóló határozatban.
            
            
               (2)Az (EU) 2018/858 rendelet 53. cikkének (6) bekezdésében meghatározott eljárás alapján meg kell határozni bizonyos eljárási lépéseket arra az esetre, ha a Bizottság a korrekciós és korlátozó intézkedések támogatása érdekében igazgatási bírságokat kíván kiszabni. Különösen fontos biztosítani a meghallgatáshoz való jogot és az iratbetekintéshez való jogot azáltal, hogy a gazdasági szereplők hozzáférést kapnak a releváns információkhoz, valamint jogot biztosítunk számukra ahhoz, hogy észrevételeket tegyenek az igazgatási bírság tervezett kiszabásával kapcsolatban, valamint hogy benyújtsák az észrevételek alátámasztásához szükséges bizonyítékokat. Ezen túlmenően indokolt szabályokat megállapítani a gazdasági szereplők által bizalmasnak tekintett adatok megfelelő védelmére.
            
            
               (3)Meg kell határozni egy olyan módszert, amely az igazgatási bírságok kiszámításánál figyelembe veszi a meg nem felelés súlyosságát. Ezt a módszert a gazdasági szereplőknek előzetesen ismerniük kell. Az igazgatási bírságoknak visszatartó erejűeknek kell lenniük, vagyis vissza kell tartaniuk a gazdasági szereplőket az (EU) 2018/858 rendelet követelményeinek megsértésétől, valamint arányosnak kell lenniük a jogsértés súlyosságával. Mivel az igazgatási bírságokat a nem megfelelő járművek, rendszerek, alkatrészek vagy önálló műszaki egységek alapján kell kiszabni, a bírság kiszámítására vonatkozó kritériumokat ennek megfelelően kell mérlegelni. Az igazgatási bírságok kiszámításakor figyelembe kell venni a nem megfelelő járművek értékesítéséből vagy forgalmazásából származó olyan jogtalan gazdasági előnyöket, amelyek torzíthatják a versenyt a szabályokat betartó más gazdasági szereplőkkel szemben. A jogsértés súlyosságának értékelésekor ezenkívül figyelembe kell venni a fogyasztók által elszenvedett bármilyen, a szabályok be nem tartásából eredő veszteséget, beleértve a jármű teljesítményének megváltozását is, mivel az ilyen meg nem felelés alááshatja a fogyasztók egészségének és biztonságának az említett rendelet által elérni kívánt védelmét. Ezen túlmenően az igazgatási bírságok összegének arányban kell állnia különösen az Unióban nyilvántartásba vett nem megfelelő járművek számával vagy az uniós piacon forgalmazott, nem megfelelő rendszerek, alkotóelemek vagy önálló műszaki egységek számával.
            
            
               (4)Az igazgatási bírságok kiszámítása során kellően figyelembe kell venni a jogsértés súlyosságát és hatásait, valamint az esetleges súlyosbító és enyhítő tényezőket azért, hogy a bírságok visszatartó erejűek és arányosak legyenek, valamint ellensúlyozzák a meg nem felelésből származó előnyöket. A súlyosbító tényezők közé kell sorolni a biztonságra, az egészségre és a környezetre gyakorolt hatásokat, hiszen a biztonság, az egészség és a környezetvédelem magas szintjének biztosítása az (EU) 2018/858 rendelet egyik célja. E célkitűzések eléréséhez vélhetően hozzájárul egy olyan szigorú, uniós szintű szankciórendszer létrehozása, amely visszatartó erővel bír azáltal, hogy szankciókkal sújtja a jármű utasainak és más úthasználóknak a biztonságát károsan befolyásoló meg nem feleléseket, valamint az emberi egészség és a környezet védelmének biztosítása. Az igazgatási bírság kiszámításakor enyhítő körülménynek kell tekinteni a gazdasági szereplő együttműködésének mértékét, ideértve a gazdasági szereplő által hozott korrekciós intézkedéseket is.
            
            
               (5)Az igazgatási bírságok megfizetésének megkönnyítése érdekében meg kell határozni a bírságok beszedésének módját. E bírságok beszedését az uniós intézmények által kiszabott pénzbírságok, egyéb büntetések és szankciók behajtására vonatkozóan az (EU, Euratom) 2018/1046 európai parlamenti és tanácsi rendeletben
                  2
                meghatározott szabályokkal összhangban kell végezni,
            
            
            
               ELFOGADTA EZT A RENDELETET:
            
            
                
            
            
               1. cikk 
               Az eljárás
            
            
               (1)Mielőtt a Bizottság az (EU) 2018/858 rendelet 53. cikkével összefüggésben értelmezett 85. cikkének (1) bekezdése alapján igazgatási bírságot szabna ki valamely gazdasági szereplőre, írásban értesíti a gazdasági szereplőt és az érintett tagállamokat az igazgatási bírság kiszabására irányuló szándékáról, és megjelöli annak okait.
            
            
               (2)A gazdasági szereplő és az érintett tagállamok számára az (1) bekezdés szerinti értesítést követően legalább 30 napos határidőt kell biztosítani arra, hogy észrevételeiket írásban benyújtsák a Bizottságnak. A (4) bekezdés sérelme nélkül az említett időszak lejárta után beérkezett írásbeli észrevételek nem vehetők figyelembe.
            
            
               (3)A gazdasági szereplő és az érintett tagállamok a Bizottsághoz benyújtott írásbeli észrevételeikhez bármilyen bizonyítékot csatolhatnak észrevételeik alátámasztására.
            
            
               (4)A gazdasági szereplő és az érintett tagállamok írásbeli észrevételei nyomán a Bizottság – kérését megindokolva – további információkat kérhet a kérésben meghatározott, legalább 15 napos határidőn belül.
            
            
               (5)Amennyiben további információkra van szüksége, a Bizottság kivételes esetekben felkérheti a gazdasági szereplőt és az érintett tagállamokat, hogy az eljárás (1)–(4) bekezdés szerinti írásbeli szakaszának befejezését követően egy ülés keretében szóban fejtsék ki álláspontjukat. 
            
            
               2. cikk 
               Bizalmas adatkezelés  
            
         
         
            
               (1)Az 1. cikknek megfelelően információkat közlő gazdasági szereplőknek meg kell jelölniük, hogy az általuk benyújtott információk közül melyeket tekintik bizalmasnak, megadva ennek okait, és szükség esetén a Bizottság által meghatározott időpontig be kell nyújtaniuk az említett információkat tartalmazó dokumentum különálló, betekinthető változatát.
            
            
               (2)Amennyiben a gazdasági szereplő egyetlen információt sem jelölt meg bizalmasként, a Bizottság feltételezheti, hogy a benyújtott dokumentum nem tartalmaz bizalmas információkat.
            
            
               (3)E cikk egyetlen rendelkezése sem akadályozza meg a Bizottságot abban, hogy a benyújtott információkat a meg nem felelés bizonyítására használja fel.
            
            
               3. cikk 
               Az igazgatási bírságok kiszámításának módszere 
            
            
               (1)Az igazgatási bírságok összegének kiszámítása céljából a Bizottság a következő összegeket becsüli meg:
            
            
               a)a gazdasági szereplő által a meg nem felelés eredményeként szerzett gazdasági vagy egyéb előny;
            
            
               b)amennyiben lehetséges, a meg nem felelés nyomán a fogyasztóknak okozott veszteségek.
            
            
               Az így értékelt előnyök és veszteségek képezik az igazgatási bírságok kiszámításának alapját. Amennyiben a gazdasági szereplő által szerzett előny egyúttal veszteséget is jelent a fogyasztók számára, azt csak egyszer lehet figyelembe venni.
            
            
               Az a) és b) pontban említett összegek alapján az igazgatási bírságokat az Unióban nyilvántartásba vett nem megfelelő járművek számának vagy az uniós piacon forgalmazott releváns, nem megfelelő rendszerek, alkotóelemek vagy önálló műszaki egységek számának figyelembevételével kell kiszámítani. 
            
            
               (2)Az igazgatási bírságok összegének kiszámításakor a Bizottság figyelembe vesz minden súlyosbító vagy enyhítő tényezőt, illetve egyéb tényezőket. 
            
            
               (3)A (2) bekezdésben említett súlyosbító tényezők közé tartoznak a következők: 
            
            
               a)a személyek egészségét és biztonságát érintő hatás, vagy a jármű teljesítménykövetelményeinek csökkenéséből adódóan a környezetre gyakorolt káros hatás;
            
            
               b)a gazdasági szereplő gondatlanságának vagy szándékosságának mértéke, beleértve a gazdasági szereplő bármilyen kísérletét arra, hogy a meg nem felelés megállapításának elkerülése végett elrejtse vagy eltitkolja a releváns információkat;
            
            
               c)a Bizottság által kért információk vagy bizonyítékok szolgáltatásának a gazdasági szereplő általi indokolatlan megtagadása.
            
            
               (4)A (2) bekezdésben említett enyhítő tényezők közé tartoznak a következők: 
            
            
               a)a gazdasági szereplő erőfeszítései és együttműködése a meg nem felelés észlelése során;
            
            
               b)a gazdasági szereplő által saját kezdeményezésre hozott korrekciós intézkedések, beleértve azok gyorsaságát is;
            
            
               c)bármilyen más észszerű és releváns enyhítő tényező, amelyet a gazdasági szereplő megfelelő bizonyítékkal támasztott alá.
            
            
               (5)A (2) bekezdésben említett egyéb tényezők közé tartozik a meg nem felelés ismétlődése, gyakorisága vagy időtartama, valamint egyéb olyan szankciók, amelyeket a meg nem felelés megállapítását megelőző 10 évben az EU-típusjóváhagyási szabályoknak való meg nem felelés miatt uniós vagy nemzeti szinten szabtak ki.
            
            
               (6)Az euróban kifejezett végleges igazgatási bírságot olyan összegben kell megállapítani, amely biztosítja, hogy a bírság hatékony, arányos és visszatartó erejű legyen.
            
         
         
            
               4. cikk 
               Az igazgatási bírságok beszedésének módszerei
            
            
               (1)Az igazgatási bírságokat az attól a naptól számított 3 hónapon belül kell megfizetni, amikor az adós kézhez vette a Bizottság határozatáról szóló értesítő levelet. E pénzbírságok beszedése az (EU, Euratom) 2018/1046 rendelet 107. és 108. cikkével összhangban történik. Az említett rendelet 104. cikkének megfelelően megállapítható fizetési póthatáridő.
            
            
               5. cikk 
               Hatálybalépés
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én. 2022.5.5.
            
            
               
                     a Bizottság részéről
               
               
                     elnök
                     Ursula VON DER LEYEN
               
               
            
         
         
            
                  
                     (1)
                  
                        HL L 151., 2018.6.14., 1. o.
               
               
                  
                     (2)
                  
                        Az Európai Parlament és a Tanács (EU, Euratom) 2018/1046 rendelete (2018. július 18.) az Unió általános költségvetésére alkalmazandó pénzügyi szabályokról, az 1296/2013/EU, az 1301/2013/EU, az 1303/2013/EU, az 1304/2013/EU, az 1309/2013/EU, az 1316/2013/EU, a 223/2014/EU és a 283/2014/EU rendelet és az 541/2014/EU határozat módosításáról, valamint a 966/2012/EU, Euratom rendelet hatályon kívül helyezéséről (HL L 193., 2018.7.18., 1. o.).